Blitsbokke: 'Ons kan nog beter speel' | Netwerk24
Blitsbokke: 'Ons kan nog beter speel'
Deur Marnus Kok 25 Mei 2019 21:55
Boksprong tot in die kwarteindronde! Werner Kok Saterdag in aksie teen Japan in Londen. Foto: Getty Images
Die Blitsbokke het drie indrukwekkende vertonings op die eerste dag gelewer. Hulle het Japan (49-0), Kanada (45-14) en Argentinië (40-21) met minagting uit die pad gevee.
Suid-Afrika kom Sondag in die kwarteindronde teen Australië te staan. Die Aussies, wat tweede in Groep D geëindig het, het op die eerste dag met Wallis (28-10) en Spanje (42-12) afgereken, maar naelskraaps teen Amerika (17-19) vasgeval.
"Dit was 'n goeie dag vir ons aangesien ons al drie wedstryde gewen het en die spelers op die bank ook speelkans gekry het. Ons is dus baie positief vir Sondag.
"Maar daar is nog 'n paar dinge wat ons kan beheer met die jong manne wat op die veld gaan. Daar is baie energie, maar ons het nie altyd die nodige beheer gehad nie en twee maklike drieë weggegee (teen Argentinië)," sê Dazel.
Sondag gaan 'n ander uitdaging bied met Amerika en Fidji wat ook beïndruk en die eerste dag onoorwonne afgesluit het. Nie dat die Aussies swak is nie, maar dis hulle wat in die pad na die titel staan.
"Australië vaar ook goed met die bal in die hand en hulle het vandag net teen Amerika verloor. Ons gaan die kwarteindronde benader soos enige ander wedstryd.
"Ons is baie goed met die bal in die hand, maar by die afbreekpunte kan ons nog harder werk," sê Dazel.
Slaag die Blitsbokke daarin om die Aussies te klop, sal hulle in die halfeindronde teen die wenner van die wedstryd tussen Nieu-Seeland en Frankryk te staan kom.
In die ander kwarteindstryde kom Amerika teen Kanada te staan, en Fidji en Ierland is slaags. Dit beteken dat Fidji en Amerika waarskynlik in die ander halfeind gaan speel.
Die grootste verrassing van die eerste dag is straks dat die tuisspan, Engeland, nie vir die kwarteindronde gekwalifiseer het nie. Hoewel die Engelse Nieu-Seeland in hul laaste wedstryd met 17-12 geklop het, was dit nie genoeg om vir die uitspeelrondes te kwalifiseer nie. Ierland, wat Engeland vroeër met 21-17 geklop het, bevind hom in die kwarteindronde nadat hy tweede in Groep C, ná die Kiwi's geëindig het.
* Sondag se bepalings vir die kwarteindronde: 11:58: Suid-Afrika t. Australië, 12:20: Nieu-Seeland t. Frankryk, 12:42: Amerika t. Kanada, 13:04: Fidji t. Ierland.